google/wiki40b huggingface dataset:
מקט

גאוגרפיה

מקט נמצאת כ-1,371 קילומטרים מעיר הבירה אסטנה וכ-123 קילומטרים מבירת המחוז אטיראו.

אקלים

הטמפרטורה הממוצעת היא 10 מעלות צלזיוס. החודש הכי חם הוא יולי (32 מעלות צלזיוס). החודש הכי קר הוא ינואר (12- מעלות צלזיוס). כמות המשקעים הממוצעת היא 203 מילימטרים בשנה. חודש ינואר הוא החודש שיש בו הכי הרבה גשם (28 מ"מ גשם), וחודש אוקטובר הוא החודש שיש בו הכי פחות גשם (9 מ"מ גשם).

תנועה ותחבורה

מקט נמצאת כ-5 קילומטרים מהכביש A27. נמצאים גם ליד העיירה תחנת הרכבת והקטר מחש'ק.

כלכלה

מקט היא המרכז העיקרי של תעשיית חילוץ הנפט באזור. ישנם גם חנות לתיקון מכוניות ומפעל תפירה.
מושיר אל מסרי

מושיר אל מסרי (בערבית: مشير المصري) הוא חבר המועצה המחוקקת הפלסטינית ודובר חמאס בעזה. 
נולד בבית להיא ב-1976. רכש תואר ראשון באוניברסיטה האסלמית בעזה. סיים תואר שני בהצטיינות בפוליטיקה איסלמית באוניברסיטה האסלמית, ודוקטורט באותו התחום באוניברסיטת קהיר במצרים. נשוי ואב לשבעה בנים.
Soy Luna: Modo Amar

הפצה

ב-16 במרץ 2018, הוכרז בתוכנית "Disney Planet News" בערוץ דיסני שהאלבום יופץ. התצוגה הראשונה של האלבום הייתה באותו יום, בה הופצה הצצה לקליפ של השיר "Mode Amar" ושם האלבום. ב-23 במרץ הופץ השיר "Soy Yo".
האלבום כולל 16 שירים חדשים מתוך העונה השלישית, ועוד שלושה שירים בביצוע חדש מהפסקול "Soy Luna: La vida es un sueño". בסך הכל יש באלבום 19 שירים, דבר שהופך את האלבום לאלבום בעל הכי הרבה שירים של הסדרה.
אלייזה אלן

ביוגרפיה

אלן נולדה באיסטפורט  מיין למשפחה בעלת אמצעים. היא התאהבה באחד מעובדי המשפחה, ויליאם בילינגס (William Billings), שהיה בן למשפחה ממעמד נמוך. הם נפגשו בסתר עד שמשפחתה גילתה זאת. הוריה אסרו עליה להמשיך ולהפגש עם בילינגס משום מעמדו הנמוך, ואיימו עליה כי אם תמשיך לעשות כן, היא תנושל מהירושה ותושלך מהאחוזה. בהמשך גילתה כי בילינגס עזב את אחוזת משפחתה כדי להרגיע את הרוחות ושהוא התגייס לצבא על מנת להלחם במלחמת מקסיקו. אלן, שנחשפה לסיפוריהן של נשים שהסוו עצמן לגברים על מנת להתגייס לצבא (לוסי ברואר  במלחמת 1812 ודבורה סמפסון  במלחמת העצמאות של ארצות הברית), החליטה להסוות עצמה לגבר ולהתגייס לצבא על מנת לאתר ולהתאחד עם אהובה. הודות למעמדה הכלכלי, היה לה מספיק כסף על מנת לבצע את מבוקשה. היא עזבה את ביתה, הסתפרה, לבשה בגדי גברים טיפוסיים, בחרה לעצמה את השם ג'ורג' מיד ויצאה לדרכה.

בצבא ארצות הברית

אלן הצטרפה לכוחותיו של גנרל זאכרי טיילור (לימים נשיאה של ארצות הברית) בטקסס. במרץ 1847, השתתפה בקרבות בפיקודו של גנרל וינפילד סקוט. לאחר שנפצעה קשה בידה השמאלית מחרב מקסיקנית בקרב סרו גורדו , היא לא יכלה עוד להמשיך להתקדם עם הכוחות ונשארה מאחור עם הפצועים - שם גם ראתה את בילינגס שנפצע גם הוא בקרב, אולם לא הזדהתה בפניו. הם נכנסו למקסיקו סיטי לאחר שגנרל סקוט כבש אותה, שוכנו יחדיו בבית ושהו בו עד חתימת הסכם השלום. עם סיום המלחמה, הפליגו לניו יורק והשתחררו מהצבא.

לאחר המלחמה

לאחר המלחמה המשיכה אלן להסוות עצמה לגבר. בילינגס וחבריו מהצבא עבדו כחברי צוות באנייה שהפליגה לקליפורניה, ואלן הפליגה בעקבותיו עם אנייה אחרת. במצר מגלן, אנייתו של בילינגס החלה לטבעו, ואנייתה של אלן חילצה את נוסעיה. בקליפורניה, אלן עסקה בכריית זהב . בספטמבר 1949, נסעה עם יוצאי הצבא לבוסטון ושם לראשונה חשפה בפני בילינגס את זהותה האמיתית. אלן ובילינגס נישאו בהסכמת הוריה.
בשנת 1851, אלן הוציאה לאור את ספר הזיכרונות שלה The Female Volunteer; Or the Life and Wonderful Adventures of Miss Eliza Allen, A Young Lady of Eastport, Maine.
I Rise

רקע וכתיבה

לאחר שהוציאה את הסינגל "Medellín", כסינגל הראשון מתוך האלבום, נודע כי שיר זה יתפקד כסינגל השיווקי הראשון מתוכו. לאחר הופעתה של מדונה בטקס פרסי המוזיקה של בילבורד, פורסמו הצצות שונות של השיר. בהמשך, פורסם כי בנוסף להיותו סינגל שיווקי, יתפקד השיר גם כסינגל השלישי מתוך האלבום.
בסמוך לצאתו, עלה השיר לרשת הזרמת המדיה ספוטיפיי. במהדורה מיוחדת של האלבום Madame X, נכללת גרסת קטע כלי של השיר.

וידאו קליפ

טרם יצא הווידאו קליפ המלא של השיר, העלתה מדונה לערוץ היוטיוב שלה ב-3 במאי 2019, בסמוך לצאתו של השיר כסינגל את האודיו שלו. באודיו ניתן לראות את מדונה מבצעת תנועות ריקוד שונות. נכון לאוקטובר 2019, מונה הצפיות של הקליפ עומד על כ-3 מיליון צפיות.
הקליפ הרשמי של השיר יצא בחסות מגזין Time, ולא הועלה לערוץ היוטיוב הרשמי של מדונה.
קלאודיו נאראנחו

ביוגרפיה

קלאודיו נאראנחו נולד בולפראיסו למשפחה בעלת שורשים יהודים, ספרדים וערבים. בילדות הוא למד מוזיקה. לאחר תחילת לימודי רפואה הוא עזב את המוזיקה והתחיל להתעניין בפסיכולוגיה. לאחר סיום לימודי רפואה בשנת 1959 הוא התחיל לעבוד באוניברסיטה בסנטיאגו דה צ'ילה בתחום אנתרופולוגיה והשתלם בפסיכיאטריה אצל איגנסיו מטה בלנקו.
לצורך השתלמות הוא ערך מספר ביקורים בארצות הברית במסגרת תוכנית פולברייט וביקר במספר מרכזי מחקר פסיכיאטרי. לאחר חזרה לצ'ילה, הוא המשיך במחקרים פסיכיאטרים תוך שיתוף פעולה עם מדענים בארצות הברית. הוא השתתף בסיור באמזונאס וחקר את שבטים המתגוררים בה. קלאודיו נאראנחו חקר השפעת איבוגאין על אנשים.
פטירה של בנו היחיד בשנת 1970 הייתה נקודת מפנה בחייו. הוא הצטרף לאוסקר איצ'אסו ובילה שישה חודשים במדבר. לאחר חזרה לעיר, קלאודיו נאראנחו הקים קבוצה שתחילה כללה את אמו ומספר חבריו. קבוצה זו החלה בטיפולים פסיכיאטריים ובסופו של דבר הייתה בסיס להקמת מכון (SAT (Seekers after Truth. מכון נהג להזמין מדענים בולטים להרצאות. בשנת 1987 המכון הרחיב את פעילותו מעבר לגבולות צ'ילה והקים סניפים בספרד, ברזיל, מקסיקו וארגנטינה ובהמשך גם באירופה.
קלאודיו נאראנחו פעל לשינויים בשיטת החינוך. החל משנות ה-80 של המאה ה-20 הוא התגורר בברקלי.
קלאודיו נאראנחו פרסם מספר ספרים בתחום פסיכיאטריה ומדיטציה.
נפטר ב-12 ביולי 2019.
גלנגרי גלן רוס

תקציר העלילה

הסרט מציג תמונות משגרת חייהם של ארבעה סוכני נדל"ן נואשים אשר מוכנים להסתכן במעשים בלתי מוסריים ואף פליליים (החל בשקרים וחנופה וכלה בשוחד, איומים ופריצה) על מנת למכור נכסים בלתי רצויים לקונים פוטנציאליים. הסרט ידוע במיוחד במונולוג בן שבע הדקות של אלק בולדווין, המגלם את תפקיד נציג הבעלים של החברה, אשר מטיל אימה על הסוכנים וגורם להם לנסות באופן נואש להציל את משרתם. הסרט מציג את המציאות האכזרית של הכלכלה החופשית באור ביקורתי ומעלה נושאים כגון הזכות לפרנסה בכבוד, ביטוח בריאות, פערים חברתיים וחופש בחירה.
הסרט, כמו המחזה שקדם לו, ידוע גם בשל השימוש המרובה בגסויות. המילה "fuck" מופיעה בתסריט 138 פעמים בעוד שאורכו של הסרט רק 100 דקות. במשך הסרט לא מופיעה על המסך ולו אישה אחת.
בסרט מככבים ג'ק למון, אל פאצ'ינו, אד האריס, אלן ארקין, קווין ספייסי, אלק בולדווין וג'ונתן פרייס.
ג'ק למון טען שזהו הסרט עם צוות השחקנים הטוב ביותר שאי פעם שיחק בו. אל פאצ'ינו היה מועמד על סרט זה לפרס אוסקר לשחקן המשנה הטוב ביותר, אך באותה שנה זכה דווקא באוסקר על תפקיד ראשי עבור סרטו ניחוח אישה.
בשנת 2016 הועלה המחזה בישראל על ידי תיאטרון חיפה בכיכובם של דב גליקמן ורמי הויברגר.
Hey You (שיר של שאקירה)

רקע וכתיבה

השיר נכתב על ידי שאקירה, והופק על ידה ועל ידי טים מיטשל, שכתב איתה בעבר את השיר "Te Dejo Madrid", מתוך אלבומה החמישי, Laundry Service.
שאקירה ביצעה את השיר 86 פעמים עד היום, ואף הוא נכלל ברשימת השירים של סיבוב ההופעות הרביעי שלה, "Oral Fixation Tour". בשנת 2009, העלתה שאקירה לערוץ ה-Vevo שלה הופעה שביצעה עם השיר.
קובלט

תכונות

קובלט הוא מתכת חזקה, בצבע לבן-כסוף ופרומגנטית. קובלט, כמו ניקל, מאפיין מטאורים, בשל המצאו בהם בריכוז גבוה יחסית. קובלט מתכתי מופיע בשתי צורות קריסטלוגרפיות, hcp וfcc.
דרגות החמצון של קובלט הן 2+ ו-3+. הדרגה 1+ קיימת לעיתים נדירות.

שימושים ברפואה

⁶⁰Co הוא מתכת רדיואקטיבית שמשתמשים בה לעיתים קרובות ברדיותרפיה. אחד החסרונות בשימוש ב-⁶⁰Co הוא העובדה ששימוש בו מפזר אבק מתכתי, המקשה, טכנית, על פעולות הגנה בפני קרינה. המקור ל-⁶⁰Co שימושי למשך חמש שנים, על אף שהוא ממשיך להקרין גם אחרי זמן זה (בעוצמה נמוכה יותר).
יוני קובלט משמשים בחקלאות, בשל יכולתם לעכב את האנזים ACC OXIDASE, האחראי ליצירת ההורמון הצמחי אתילן.

היסטוריה

תרכובות קובלט ידועות עוד מימי קדם, אז שימשו להקנות לזכוכית צבע כחול. את הקובלט גילה ג'ורג' ברנדט. מועד הגילוי המדויק אינו ידוע, אבל משערים שהיה זה בין השנים 1730 ל-1737. ברנדט גם הראה שמקור הצבע הכחול בזכוכית הוא בקובלט ולא בביסמוט (הנמצא לעיתים קרובות יחד עם קובלט).
במשך המאה ה-19 הפיקה נורווגיה 70% - 80% מתפוקת הקובלט העולמית.
ב-1938 גילו ג'ואן ליווינגוד וגלן סיבורג את האיזוטופ קובלט-60.
מקור השם "קובלט" הוא בגרמנית, Kobold, שמשמעותה "שדון" או "רוח זדונית". כורים היו מכנים את הקובלט כך מכיוון שלעיתים קרובות הוא גרם להרעלה. סברה נוספת לגבי מקור שם היסוד, הוא הימצאותו בקרבת מחצבי כסף, מאחר שלעיתים, ניסיונות התכת כסף היו נכשלים, בשל הצורך בטמפרטורת התכה גבוהה הנובעת מנוכחות קובלט, ובשל אי ידיעת הסיבה האמיתית, סברו כי שדון, קובולד, כישף את הכסף.

תפקיד ביולוגי

בכמויות זעירות, קובלט חיוני ליצורים חיים רבים, כולל האדם. כמויות מזעריות של קובלט באדמה משפרות את בריאותן של חיות מרעה. קובלט הוא אחד ממרכיבי ויטמין B₁₂.

צורה בטבע

קובלט אינו נמצא בטבע בצורה מתכתית טהורה, והוא מופק מעפרות הנכרות במכרות. המחצבים העיקריים הם קובלטיט (Cobaltite), אריתריט (Erythrite), גלאוקודוט (Glaucodt) וסקאטרודיט (Skutterudite). 
המדינות המובילות בהפקת קובלט בעולם הן זמביה, קונגו, רוסיה, סין ואוסטרליה.

אמצעי זהירות

תרכובות קובלט מצריכות טיפול מיוחד בשל רעילותן. חשיפה לקובלט-60 יכולה לגרום לסרטן. בליעת קובלט-60 מסוכנת עוד יותר, מכיוון שבמקרה זה הקובלט נכנס לרקמות ומשתחרר באיטיות. 
בנשק גרעיני מעשירים לעיתים את המעטפת בקובלט-60 וכך יוצרים מקור קרינה נוסף.

עבודת ילדים בכרייה

על פי תחקיר אמנסטי מינואר 2016, בכריית קובלט בקונגו מועסקים המוני ילדים, החל מגיל 7. הם עובדים 12 שעות בחום כבד ללא אמצעי מגן, ונושאים משאות כבדים. שכרם 1-2 דולר ליום.
דוד פרץ (רב)

ביוגרפיה

נולד במרוקו לרחל ולרב יצחק פרץ. בילדותו למד במוסדות אוצר התורה במרוקו, ובגיל 13 עבר לארמנטייר שבצרפת, שם למד בישיבת "נובהרדוק - אור יוסף" אצל הרב גרשון ליבמן.
בחודש נובמבר 1950 (כסלו ה'תשי"א) עלה עם הוריו לישראל, והחל ללמוד בישיבת "בית יוסף" בתל אביב אצל הרב הלל ויטקינד. בישיבה למד בין היתר אצל הרב מרדכי מן והרב אהרון ויינשטיין, ובסיום לימודיו עבר ללמוד בישיבת אור תורה בטבריה.
לאחר נישואיו לרחל לחיאני, החל ללמוד בכולל אברכים "אור תורה" בטבריה. בתקופה זו הרב אשר זאב ורנר לקחו תחת חסותו. במקביל מסר הרב פרץ שיעורים בשכונות העיר ופעל להקים בה מוסדות חינוך, ובשנת 1965 (ה'תשכ"ה) החל לשמש כרבה של טבריה עילית וכחבר לשכת הרבנות בעיר.
לאחר פטירת הרב מאיר ועקנין, נבחר ב-30 בדצמבר 1975 לכהן כרבה הספרדי של העיר. טקס ההכתרה נערך ב-17 בפברואר 1976 בבית הכנסת "אוהל נחום" בטבריה, בהשתתפות שר הפנים דאז יוסף בורג, ראש העיר דאז משה צחר ורבנים נוספים. עם בחירתו, הייתה זו הפעם הראשונה שנבחר בטבריה רב ראשי אחד, ללא רב אשכנזי לצידו, וסמכותו חייבה את כלל העדות.
בטבריה פעל לייסד את כולל "זיכרון מאיר" וישיבת "תורת מאיר". כן ייסד בשיכון ד' בעיר כולל אברכים, שבו לומדים אברכים ממוסדות רבי מאיר בעל הנס.
עם הגיעו לגיל 80, סיים את תפקידו הרשמי ברבנות, ומאז עסק בצורכי הדת.
הלך לעולמו בטבריה ב-25 באוגוסט 2017 (ג' באלול ה'תשע"ז) ונקבר בבית העלמין הישן בעיר.

משפחתו

בניו: הרב יוסף יחיאל, ראש ישיבת "פני יהושע" בירושלים וראש מוסדות "תורת מאיר" בטבריה; הרב שלמה, ראש כולל הרמב"ם בטבריה; הרב חיים ראובן, מחבר ספרים רבים; הרב יצחק, ר"מ בישיבת "ישמח משה" בירושלים והרב רפאל. חתניו: הרב יוסף יצחק שלוש, בנו של הרב דוד שלוש, רב המועצה האזורית דרום השרון ויושב ראש ארגון הרבנים האזוריים; הרב יוסף דנינו, ר"מ בישיבת "אור חדש" ברכסים; הרב יעקב כהן, ראש ישיבת "קניני התורה" בירושלים; הרב מרדכי כהן, רב קהילת "בית אברהם" בירושלים; הרב ציון כריסי, שימש כרב קהילה בירוחם; הרב יעקב ארוש, מנהל תלמוד תורה בנתיבות והרב אליהו הלל, מרבני ישיבת "אהבת שלום" בירושלים.
מרווה מרושתת

תיאור

המרווה המרושתת מגיעה לגובה של בין 30-40 ס"מ ועד 180 ס"מ. גבעוליה שעירים ובעלי חתך מרובע. העלים גדולים: בארוך 30 ס"מ ליד בסיס הצמח ו-15 ס"מ במעלה הגבעול. משטח העלה העליון מחוספס ומכוסה שערות בלוטיות. הפרחים הלבנים-ורודים ערוכים בדורים, עם 2-6 פרחים בכל דור, המוחזקים בעלי גביע גדולים וצבעוניים. 
קיימים זנים תרבותיים, הנבדלים זה מזה בצבעיהם וגדליהם. המרווה המרושתת היא צמח שאינו מהונדס גנטית.

היסטוריה

תיאורים של שימושיו הרפואיים של הצמח מופיעים כבר בכתביו של תאופרסטוס (במאה ה4 לפנה"ס), דיוסקרידס (המאה ה1 לספירה) ופליניוס הזקן (המאה ה1 לספירה). 
זרעי המרווה המרושתת מכוסים בשכבה רירית ועקב תכונה זו, נהגו להניח אותם על עיניים שנכנס אליהן חפץ זר, כך שהחפץ יידבק לזרע וניתן יהיה להסירו בקלות.
בימי הביניים השתמשו בתמצית של עלי ופרחי המרווה המרושתת לטובת תיבול מרקים ומנות ביצים, ונעשה גם שימוש בתמציות טעם מהמרווה המרושתת בריבות, מוצרים אפויים, פודינג, ויינות מוסקט.

שימושים

כיום המרווה מגודלת לשם מיצוי שמן, המשמש כחומר ריח בבשמים וחומר טעם בליקרים. שימוש אחר של השמן הוא בארומתרפיה, שימושים אלו נעשים תוך מיצוי שמנים ושמנים אתרים מפרחי הצמח ועליו. 
שמן אשר מופק מכבישה קרה מזרעי הצמח עשיר בחומצת שומן חיונית אומגה 3 מסוג alpha linolenic acid ,ALA, (כ-50%), אומגה 9 (כ 25% ), אומגה 6 (כ 12.5%), פיטוסטרולים, ויטמין E בצורה מסיסה בשמן, פוליפנלים ועוד.
שמן זרעי המרווה המרושתת מציג תוצאות יציבות יוצאות דופן בהשוואה למקורות אחרים של אומגה 3, הוא שומר על תכונותיו גם לאחר שנתיים וחצי בטמרפטורת החדר ללא תוספת חומרים משמרים או מייצבים, ונחשב למקור טבעוני עבור אומגה 3.

פיתוח בישראל- אומגה-3 משמן זרעי המרווה המרושתת

החל משנות התשעים של המאה הקודמת בדקו חוקרים ממכון וולקני בישראל את המרווה המרושתת, והגיעו למסקנה כי בשמן המופק מזרעי המרווה המרושתת קיים פוטנציאל רפואי ובריאותי גדול. בשנת 2002 מדינת ישראל חברה לקבוצת יזמים בתחום ההייטק והפרויקט עבר משלב הפיתוח R&D לשלב פיתוח מסחרי.   כתוצאה מכך הורחב המחקר ונזרעה חלקה נסיונית במכון, במטרה לבדוק את אפשרות גידולה בארץ בהיקפים גדולים. החלקה המסחרית הראשונה (גידול וקציר) הייתה בכפר יחזקאל, בשנים 2003-2004, לאחר מכן גודלו במדינת ישראל עוד כ 3000 דונם באזורים שונים על מנת להבין את פוטנציאל הגידול המסחרי בהיקפים רחבים.
בשנת 2006 נמכר בפעם הראשונה שמן המרווה המרושתת כתוסף אומגה-3 במזון פונקצינאלי לחברת "טרה" טרה (מחלבה), שם השתמשו במוצר להעשרת משקאות החלב של החברה.
מ 2008 ועד היום מוצרי  שמן זרעי המרווה המרושתת החלו להמכר כתוסף תזונה תחת מותגים שונים בישראל, ארצות הברית וקנדה.
סוקרטס (כדורגלן)

קריירת הכדורגל

סוקרטס החל את הקריירה המקצוענית שלו ב-1974 בקבוצת בוטפוגו מהעיר ריביראו פרטו, אך בילה את רוב הקריירה שלו (מ-1978 עד 1984) עם קבוצת קורינתיאנס מסאו פאולו. בשנת 1984 סוקרטס עבר לשחק בקבוצת פיורנטינה האיטלקית אותה עזב בשל קשיי הסתגלות. את הקריירה המקצוענית סיים בקבוצות הברזילאיות פלאמנגו וסאנטוס.
ב-2004,יותר מעשור מאז פרש, הסכים סוקרטס לשמש כשחקן-מאמן בגארפורת' טאון, קבוצה חובבנית באנגליה. הוא הופיע פעם אחת במדי הקבוצה ב-20 בנובמבר 2004 מול טאדקסטר אלביון, למשך 12 דקות בלבד.
סוקרטס הופיע לראשונה במדי הנבחרת בשנת 1979, בגיל 25. במונדיאל 1982 שיחק לצידם של פלקאו, זיקו וסרז'יניו בהדרכת המאמן טלה סנטנה, בנבחרת שנחשבה לכישרונית במיוחד ושעוררה ציפיות גבוהות. למרות הפוטנציאל הרב שהיה טמון בה, כשלה הנבחרת והודחה על ידי נבחרת איטליה בסיבוב השני. בטורניר זה כבש סוקרטס שני שערים, אחד מהם נחרת בזיכרונם של אוהדי כדורגל רבים כאשר כבש מול נבחרת ברית המועצות בבעיטה ממרחק בסיום מבצע אישי בו עבר שני שחקנים. במונדיאל 1986 הודחה ברזיל ברבע הגמר על ידי נבחרת צרפת בהנהגת מישל פלאטיני, בתום דו-קרב בעיטות עונשין, לאחר החמצה של סוקרטס.

מחוץ לכדורגל

סוקרטס היה דוקטור לרפואה, הישג נדיר לכדורגלנים מקצוענים, במיוחד לאור העובדה שהשיג את התואר בעת שהיה כדורגלן פעיל. בזמן ששיחק בקורינתיאנס ניצל סוקרטס את מעמדו הספורטיבי לצרכים פוליטיים: הוא הוביל ביחד עם חבריו לקבוצה מחאה כנגד השלטון הצבאי הדיקטטורי בברזיל, וקרא להחליף את המשטר בדמוקרטיה.
סוקרטס נודע כמי שלא חי חיים ספורטיבים, נהג לעשן קופסת סיגריות אחת ביום ולשתות משקאות אלכוהוליים. עובדה זאת הקשתה עליו להסתגל לכדורגל המקצועני באיטליה.
אחיו ראיי, זכה עם נבחרת ברזיל במונדיאל 1994 ושיחק בקבוצות סאו פאולו ופריז סן ז'רמן.
סקול

סקול (בנורדית עתיקה: Sköll) הוא זאב אגדי מהמיתולוגיה הנורדית. סקול הוא בנו של פנריר, אחיו של האטי, ונכדם של לוקי ואנגרבודה. משמעות השם "סקול" היא "בגידה". לא ידוע שם אמם של סקול והאטי. באדה הפרוזאית מסופר כי היא ענקית החיה במידגארד, ושהיא אמם של כל הזאבים הענקיים. סקול נמצא במרדף מתמיד בשמים אחר מרכבתה של אלת השמש סול, וכך גורם לשמש למהר. כאשר ישנו ליקוי חמה, פירוש הדבר שסקול מתקרב אל סול בצורה מסוכנת. במקביל, אחיו האטי רודף אחר אחיה של סול, מַני אל הירח. כאשר יגיע הראגנארוק, ישתחרר פנריר מכבליו, וסקול והאטי יסיימו סוף סוף את מרדפם ויבלעו את השמש והירח.
בחלק מהמסורות חל בלבול, ונטען שפנריר הוא זה שרודף אחר סול.
הרטמוט בריזניק

ביוגרפיה

בריזניק נולד בלוקנוולדה, ברנדנבורג. הוא התאמן במועדון הספורט של דינמו ברלין, בהדרכתו של וילי קולינג.
באליפות אירופה באתלטיקה באולם שנערכה בבלגרד, לשעבר יוגוסלביה במרץ 1969 זכה בריזניק במדליית כסף בהדיפת כדור ברזל בתוצאה של 19.19 מטר.
באליפות אירופה באתלטיקה באולם שנערכה בווינה, אוסטריה במרץ 1970 זכה בריזניק במדליית זהב בהדיפת כדור ברזל בתוצאה של 20.22 מטר. באוניברסיאדה שנערכה בטורינו, איטליה באוגוסט אותה שנה, הוא זכה במדליית זהב בהדיפת כדור ברזל בתוצאה של 19.97 מטר.
באליפות אירופה באתלטיקה באולם שנערכה בסופיה, בולגריה במרץ 1971 זכה בריזניק במדליית זהב בהדיפת כדור ברזל בתוצאה של 20.19 מטר.

אלוף אירופה

באליפות אירופה באתלטיקה שנערכה בהלסינקי, פינלנד באוגוסט אותה שנה הוא זכה במדליית זהב בהדיפת כדור ברזל בתוצאה של 21.08 מטר, לפני בן ארצו היינץ יואכים רוטנבורג (20.47 מטר) וולדיסלב קומר מפולין (20.04 מטר).
באליפות אירופה באתלטיקה באולם שנערכה בגרנובל, צרפת במרץ 1972 זכה בריזניק במדליית זהב בהדיפת כדור ברזל בשיא תחרות חדש של 20.67 מטר.

מדליה אולימפית והישג השנה בעולם

באולימפיאדת מינכן (1972) זכה בריזניק במדליית ארד בהדיפת כדור ברזל בתוצאה של 21.14 מטר, אחרי ולדיסלב קומר שקבע שיא אולימפי חדש של 21.18 מטר וג'ורג' וודס מארצות הברית (21.17 מטר). בתחרות שנערכה בפוטסדאם, אותה שנה הוא קבע את הישג השנה בעולם, 21.54 מטר.
באליפות אירופה באתלטיקה שנערכה ברומא, איטליה 1974 זכה בריזניק במדליית זהב בהדיפת כדור ברזל בתוצאה של 20.50 מטר, לפני ראלף רייכנבאך ממערב גרמניה (20.38 מטר) וג'ף קייפס מבריטניה (20.21 מטר).
בשנת 1978 פרש בריזניק מספורט תחרותי והחל לאמן נוער בקבוצתו.
בשנת 1984 נישא בריזניק לאילונה זובליאנק, אלופה אולימפית (מוסקבה 1980) ושיאנית העולם בהדיפת כדור ברזל.
אלט ג'יי

תולדות הלהקה

הלהקה הוקמה כאשר גוויל סיינסבורי (גיטריסט / בסיסט), ג'ו ניומן (שירה / גיטרה), גאס אונגר-המילטון (קלידים) ותום גרין (תופים) נפגשו באוניברסיטת לידס בשנת 2007.
גאס למד ספרות אנגלית, והשאר למדו אמנות. בשנה השנייה ללימודיהם, ג'ו הראה לגוויל קומץ של השירים שלו בהשראת אביו, הסמים, וסנופ דוג. הצמד החל להקליט את השירים עם התוכנה "GarageBand" וגוויל השתתף בתור מפיק.
הקול היוצא הדופן של הלהקה נובע מהעובדה שבחדרי הסטודנטים רעש היה צריך להיות מינימלי, ולכן הם לא היו מסוגלים להשתמש בגיטרות בס ותופים.
לאחר סיום לימודיהם, הם עברו לקיימברידג', אולם הם הקליטו את אלבום הבכורה שלהם בבריקסטון. הלהקה בילתה שנים בחזרות לפני חתימת עסקה עם חברת תקליטים "Infectious Records" בשנת 2011.
ב-13 בינואר 2014 פרש גיטריסט הלהקה, גוויל סיינסבורי.
סמל הלהקה היא האות הגדולה היוונית דלתא, ∆, המשמשת במחקר המדעי כסימן מתמטי לציון שינוי או שוני.

קריירה מוזיקלית

אלבום הבכורה שלהם, An Awesome Wave, שוחרר ב-25 במאי 2012 על ידי "Infectious Music", והסתמך על ז'אנרים מוזיקליים רבים (פולק, רוק, פופ, היפ הופ, אינדי רוק, ריפים כבדים ומוזיקה אלקטרונית).
האלבום הושלם במשך 3 שבועות בינואר 2012, הלהקה הוסיפה 6 או 7 חומרים שהוקלטו בעבר לאלבום.
לאחר הוצאת האלבום, הלהקה הוציאה את השיר "Slow Dre" באינטרנט, השיר הוא בעצם מאש אפ של השירים: "Still dre" של סנופ דוג והשיר "Slow" של קיילי מינוג. חוץ מהשיר "Slow Dre" הלהקה הוציאה את השיר "Leon". השיר לא נכלל באלבומם הראשון וגם הוא יצא באינטרנט בלבד.
בנוסף, הלהקה הוציאה את השיר "Buffalo" בסוף שנת 2012 עבור הסרט "אופטימיות היא שם המשחק" עם בראדלי קופר וג'ניפר לורנס.
אלבומה השני של הלהקה, This is all Yours, יצא בתאריך 22 בספטמבר 2014. בממוצע, האלבום קיבל ביקורות אוהדות.

הופעות

הלהקה יצאה למסע הופעות קצר בבריטניה ובאירלנד ב-2012, מסע ההופעות החל ב-24 במאי באקדמיית דבלין והסתיים ב-1 ביוני.
באותה שנה, הלהקה ניגנה במספר רב של פסטיבלים בקיץ כדוגמת: Latitude, Tramlines, Bestival, Reading and Leeds, End Of The Road, Milhões de Festa, T in the Park, Green Man Pukkelpop, Lowlands.
שנה לאחר מכן הלהקה הופיעה בפסטיבלים רבים כגון: Lollapalooza 2013, Coachella 2013, Sasquatch! ,Glastonbury Festival 2013 ,Open'er Festival 2013.
בחודש אפריל 2015 הודיעה הלהקה כי תופיע בישראל בתאריך 23 באוגוסט 2015 באמפי פארק רעננה. כל הכרטיסים להופעה נמכרו תוך 24 שעות, ובעקבות הביקוש הרב התווספה הופעה נוספת ב-24 באוגוסט, וההופעות עברו להתקיים בלייב פארק בראשון לציון. ההרכב שב לישראל להופעה נוספת שהתקיימה בגני התערוכה בתל אביב ב-29 במאי 2018.

פרסים

בשנת 2012, אלבום הבכורה של Alt-J זכה בפרס מרקורי הבריטי. האלבום "An Awesome Wave" היה גם מועמד לשלושה פרסי Brit (פריצת השנה, אלבום השנה והרכב השנה). "An Awesome Wave" הוכרז כאלבום השנה של תחנת הרדיו: "BBC 6 Music" של שנת 2012. שלושה מהשירים מאלבום זה הצליחו להיכנס למצעד ה-100 באוסטרליה, עם 'Something Good' במקום ה-81, "Tessellate" במקום 64, ו-'Breezeblocks' במקום ה-3.
ב-2013 זכה האלבום "An Awsome Wave" בתואר האלבום הטוב ביותר של פרסי איבור נובלו הבריטי.
ורוניקה

תיאור כללי

סוג זה שייך למשפחת הגולניתיים ומהווה את אחד הסוגים החשובים בה. הוא מאופיין בפרח פרוש ולא סימטרי לחלוטין, שצבעו הנפוץ ביותר הוא כחול בהיר. קומת הצמחים נמוכה או בינונית. 
תפוצתו של סוג זה בעיקר באסיה ובאירופה, כאשר רוב המינים מעדיפים בתי גידול קרירים. ככל שמדרימים, עולה מספר המינים החד שנתיים על הרב שנתיים, וכלל זה בא לידי ביטוי גם במינים המיוצגים בארץ ישראל. ישראל והמזרח התיכון מהווה עבור מינים מסוימים קצה גבול תפוצה דרומי.
שם הסוג העברי הוא ורוניקה, כשם הלטיני. מראשית המחקר הבוטני בארץ השם המקובל היה ברוניקה- ייתכן שהשינוי הקל בהגיית השם מקורו בהסתייגות מהשם הנוצרי. ועדת השמות לענייני צמחים של האקדמיה ללשון העברית קבעה את השם הנוכחי.

השקפות סיסטמטיות שונות

חלוקות סיסטמטיות אחרונות משייכות את הסוג ורוניקה למשפחת הלחכיים יחד עם סוגים רבים נוספים במשפחת הלועניתיים. כמו כן נמצאה קרבה בין סוג זה לבין הסוג הבה שכמה ממיניו משמשים כצמחי נוי בארץ, והסוג הבה יחד עם סוגים אוסטרלו-אסיאתיים נוספים כמו Derwentia, Detzneria, Chionohebe, Heliohebe, Leonohebe Parahebe צורפו לסוג ורוניקה. על-פי חלוקה זו, כולל הסוג 500 מינים, והוא הגדול במשפחת הלחכיים. יש לציין שחלוקה זו אינה מקובלת על כל החוקרים, והיא אינה מיוצגת במרבית המקורות הכתובים והמקוונים בתחום.

תיאור מורפולוגי

על סוג זה נמנים עשבים חד שנתיים או רב שנתיים, כאשר מינים רב שנתיים רבים מצטיינים בקני השורש שלהם. עלי הורוניקה ערוכים על הגבעול בצורה נגדית, לעומת העלים העליונים הסמוכים לפרח שהם ערוכית בצורה מסורגת. 
גביע הפרח מחולק ל-4 או 5 אונות, שלרוב הינן לא סימטריות. הכותרת פרושה, גלגלית. עלי הכותרת מאוחים- כלומר, הם אינם ניתנים להפרדה, ובלתי סימטריים, כאשר האונה העליונה רחבה יותר. צורת עלי הכותרת מהווה את אחד המפתחות לזיהוי המינים. 
צבע הכותרת לרוב כחול בהיר, ולעיתים לבן או ורוד. 
מספר האבקנים- 2, והם לרוב ארוכים מהכותרת. 
פרי הורוניקה הוא מטיפוס הלקט, צורתו עגולה, פחוסה. הוא מחולק לשני חלקים ('מגורות'), ולרוב עלי הפרח בולט ממנו.
דן פרופר

ביוגרפיה

נולד בישראל לעליזה ואויגן פרופר, עולים מצ'כיה שהיו מהמשפחות המייסדות של חברת אסם. אחיו הוא גד פרופר. סיים לימודי תואר ראשון בהנדסה כימית ובהנדסת מזון בטכניון, ונכנס לעבוד במפעל המשפחתי. 
ב-1968 מונה כמנהל המפעל בבני ברק, מ-1981 ועד 1986 שימש כמנכ"ל משותף יחד עם אחיו גד, ואז עזב את אסם לעסקים פרטיים. נקרא חזרה לחברה, ובין 1987 ל-2006 שימש כמנכ"ל יחיד. בשנת 1990 קיבל פרופר את פרס התעשייה בקטגוריית המזון. ב-1995 יזם את המגעים בסופם רכשה נסטלה מעל מחצית מאסם. 
בשנים 1993–1999 כיהן במקביל לעבודתו באסם כנשיא התאחדות התעשיינים וכן כיו"ר לשכת התיאום של הארגונים הכלכליים בישראל. ב-2006 קיבל מההסתדרות תעודת הוקרה על שמירה על יחסי עבודה תקינים באסם במהלך כהונתו. העביר את ניהול החברה לגזי קפלן (מקים מפעל טבעול) ומשמש כיום כיו"ר אסם.
ב-1968 פיתח את הביסלי במטרה לנצל בצורה טובה יותר את המכונות לייצור פסטה שהיו במפעל.
פרופר הוא חבר בוועד הפועל ובמועצת המנהלים של מכון ויצמן למדע, חבר דירקטוריון של הטכניון וחבר במועצות מנהלים של מספר חברות תעשייתיות. ב-1999 קיבל תואר ד"ר לשם כבוד מהטכניון על תרומתו לכלכלה והתעשייה הישראלית. היה חבר במועצה המנהלית בבנק ישראל. 
נשוי לסוזן, אב לארבעה ומתגורר בכפר שמריהו.